SL Uradni list Evropske unije L 14/1

UREDBA SVETA (EU) 2018/76

z dne 23. oktobra 2017

o razdelitvi ribolovnih možnosti v skladu s Protokolom o določitvi ribolovnih možnosti in finančnega prispevka, ki jih zagotavlja Sporazum med Evropsko unijo in Republiko Mauritius o partnerstvu v ribiškem sektorju

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 28. januarja 2014 sprejel Sklep 2014/146/EU (1) o sklenitvi Sporazuma med Evropsko unijo in Republiko Mauritius o partnerstvu v ribiškem sektorju (v nadaljnjem besedilu: Sporazum).

(2) Prvi protokol (2) k Sporazumu je za obdobje treh let določil ribolovne možnosti, dodeljene plovilom Unije na ribolovnem območju pod suverenostjo ali pristojnostjo Republike Mauritius (v nadaljnjem besedilu: Mauritius), in finančni prispevek, ki ga odobri Unija. Obdobje uporabe navedenega protokola se je izteklo 27. januarja 2017.

(3) V skladu s Sklepom Sveta (EU) 2017/1960 (3) je bil novi Protokol o določitvi ribolovnih možnosti in finančnega prispevka, ki jih zagotavlja Sporazum med Evropsko unijo in Republiko Mauritius o partnerstvu v ribiškem sektorju (v nadaljnjem besedilu: Protokol), podpisan 8. decembra 2017.

(4) Treba bi bilo opredeliti način razdelitve ribolovnih možnosti med države članice za celotno obdobje veljavnosti protokola.

(5) Člen 10(1) Uredbe Sveta (ES) št. 1006/2008 (4) določa, da mora Komisija obvestiti zadevne države članice, če se zdi, da število dovoljenj za ribolov ali količina ribolovnih možnosti, ki so Uniji dodeljene na podlagi Protokola, niso v celoti uporabljene, in jih prosi za potrditev, da ne bodo uporabile teh ribolovnih možnosti. Če odgovor ni prejet v določenem roku, se to šteje za potrditev, da plovila zadevne države članice v danem obdobju ne izkoriščajo v celoti svojih ribolovnih možnosti. Navedeni rok bi bilo treba določiti.

(6) Protokol se začasno uporablja od datuma podpisa, da se zagotovi čimprejšnji začetek ribolovnih dejavnosti plovil Unije. Zato bi bilo treba tudi to uredbo uporabljati od navedenega datuma –

SPREJEL NASLEDNJO UREDBO:

Člen 1

(1) Ribolovne možnosti določene v Protokolu, se med države članice razdelijo na naslednji način:

(a) plovila za ribolov tuna s potegalko: Španija: 22 plovil Francija: 16 plovil Italija: 2 plovili

(b) plovila s površinskim parangalom: Španija: 12 plovil Francija: 29 plovil Portugalska: 4 plovil

(2) Uredba Sveta (ES) št. 1006/2008 se uporablja brez poseganja v Sporazum in Protokol.

(3) Če zahtevki za dovoljenja za ribolov držav članic iz odstavka 1 ne izčrpajo vseh ribolovnih možnosti, ki jih določa Protokol, Komisija v skladu s členom 10 Uredbe (ES) št. 1006/2008 upošteva zahtevke za dovoljenja za ribolov katere koli druge države članice.

(4) Rok iz člena 10(1) Uredbe (ES) št. 1006/2008 je 10 delovnih dni od datuma, ko Komisija predloži svojo prošnjo.

Člen 2

Ta uredba začne veljati tretji dan po objavi v Uradnem listu Evropske unije.

Uporablja se od 8. decembra 2017.

Ta uredba je v celoti zavezujoča in se neposredno uporablja v vseh državah članicah. V Luxembourgu, 23. oktobra 2017 Za Svet Predsednica K. IVA

(1) Sklep Sveta 2014/146/EU z dne 28. januarja 2014 o sklenitvi Sporazuma med Evropsko unijo in Republiko Mauritius o partnerstvu v ribiškem sektorju (UL L 79, 18.3.2014, str. 2).

(2) Protokol o določitvi ribolovnih možnostih in finančnem prispevku, ki jih zagotavlja Sporazum med Evropsko unijo in Republiko Mauritius o partnerstvu v ribiškem sektorju (UL L 79, 18.3.2014, str. 9).

(3) Sklep Sveta (EU) 2017/1960 z dne 23. oktobra 2017 o podpisu Protokola o določitvi ribolovnih možnosti in finančnega prispevka, ki jih zagotavlja Sporazum med Evropsko unijo in Republiko Mauritius o partnerstvu v ribiškem sektorju, v imenu Unije in o njegovi začasni uporabi (UL L 279, 28.10.2017, str. 1).

(4) Uredba Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti ter o spremembi uredb (EGS) št. 2847/93 in (ES) št. 1627/94 in o razveljavitvi Uredbe (ES) št. 3317/94 (UL L 286, 29.10.2008, str. 33).